**ՀՀ մարդու իրավունքների պաշտպանի դիրքորոշումը**

**««Հելսինկյան քաղաքացիական ասամբլեայի Վանաձորի գրասենյակ» հասարակական կազմակերպության դիմումի հիման վրա՝ ՀՀ վարչական դատավարության օրենսգրքի 213-րդ հոդվածի 1-ին մասի դրույթների` ՀՀ Սահմանադրության համապատասխանության հարցը որոշելու վերաբերյալ գործի» կապակցությամբ**

**Դիմող կողմի պահանջը**

 «Հելսինկյան քաղաքացիական ասամբլեայի Վանաձորի գրասենյակ» հասարակական կազմակերպությունը (այսուհետ՝ Դիմող), ղեկավարվելով ՀՀ Սահմանադրության 101-րդ հոդվածի 1-ին մասի 7-րդ կետով (2005 թվականի փոփոխություններ), «Սահմանադրական դատարանի մասին» ՀՀ օրենքի 25-րդ և 71-րդ հոդվածներով, դիմել է ՀՀ սահմանադրական դատարան՝ ՀՀ վարչական դատավարության օրենսգրքի[[1]](#footnote-1) 213-րդ հոդվածի 1-ին մասը ՀՀ Սահմանադրության 61-րդ հոդվածին հակասող և անվավեր ճանաչելու խնդրանքով։

**Դիմումում վկայակոչած իրավական հիմքերը**

Դիմումում Օրենսգրքի 213-րդ հոդվածի 1-ին մասի դրույթների սահմանադրականության հարցը քննարկվել է այնքանով, որքանով սահմանափակվում է ՀՀ վարչական դատարանի կողմից ՀՀ վարչական դատավարության օրենսգրքի 28-րդ գլխի կանոններով անձի` քննվող գործերով գործն ըստ էության լուծող դատական ակտերի բողոքարկման իրավունքը։

 Դիմող կողմի պնդմամբ՝ վերոնշյալ օրենսդրական կարգավորումը հակասում է 2015 թվականի փոփոխություններով Սահմանադրության 61-րդ հոդվածին։

**Օրենսգրքի 213-րդ հոդվածի 1-ին մասի Սահմանադրության համապատասխանության հարցի վերաբերյալ ՀՀ մարդու իրավունքների պաշտպանի աշխատակազմի վերլուծությունը**

 Որպես մարդու իրավունքների և ազատությունների ամենահուսալի և արդյունավետ պաշտպանության մեխանիզմ ընդունված է համարել դատական պաշտպանության մեխանիզմը: ՀՀ Սահմանադրության 61-րդ հոդվածի 1-ին մասով սահմանվում է, որ  յուրաքանչյուր ոք ունի իր իրավունքների և ազատությունների արդյունավետ դատական պաշտպանության իրավունք:

  Վերը նշված հոդվածում ամրագրված «ազատությունների արդյունավետ դատական պաշտպանության իրավունք» ձևակերպումն իրենից ենթադրում է Հայաստանի Հանրապետության դատական ատյաններում այնպիսի հիմնարար երաշխիքների գոյություն, որոնք անձի համար կստեղծեն հնարավորություն` հանրային իշխանությունների գործողությունների վիճարկման համար դիմել համապատասխան դատական ատյան։

Քննարկվող՝ Օրենսգրքի 213-րդ հոդվածի 1-ին մասի ուժով անձին հնարավորություն չի տրվում բողոքարկել Վարչական դատարանի վճիռը, քանի որ այն հրապարակման պահից մտնում է ուժի մեջ, վերջնական է և ենթակա չէ վերանայման։

Այսպես, Մարդու իրավունքների և հիմնարար ազատությունների մասին եվրոպական կոնվենցիայի 6-րդ հոդվածով սահմանվում է մարդու արդար դատաքննության իրավունքը։ ՀՀ սահմանադրական դատարանը ևս դատական պաշտպանության և արդար դատաքննության իրավունքները բնութագրում է որպես մարդու և քաղաքացու անօտարելի իրավունքներ, նրա մյուս իրավունքներն ու ազատություններն ապահովող երաշխիք:[[2]](#footnote-2) Օրենսդրությամբ այդ երաշխիքն անտեսելու պատճառով ՀՀ սահմանադրական դատարանը 2008 թվականի հոկտեմբերի 21-ի ՍԴՈ-767 որոշմամբ Սահմանադրության 18-րդ և 19-րդ հոդվածներին հակասող և անվավեր է ճանաչել ՀՀ քրեական դատավարության օրենսգրքի 4261 հոդվածը և 4268 հոդվածի 14-ին մասն այնքանով, որքանով դրանք վերաբերում էին նոր հանգամանքներով դատական ակտի վերանայման իրավասությանը միայն առաջին ատյանի դատարաններին վերապահելուն և նշված գործերով չէին նախատեսում այդ ակտերը վերաքննիչ և վճռաբեկ դատարաններ բողոքարկելու իրավունք, այսինքն՝ հանդիսանում էին դատական պաշտպանության իրավունքը սահմանափակող օրենսդրական դրույթներ։ Ըստ այդմ, ՀՀ ԱԺ-ն 2008 թվականի դեկտեմբերի 26-ին ՀՀ քաղաքացիական և քրեական դատավարության օրենսգրքերում կատարեց համապատասխան լրացումներ, վերականգնեց բոլոր քաղաքացիների՝ օրենքի և դատարանի առջև հավասարության սկզբունքը, այլ խոսքով՝ դատական լիարժեք պաշտպանության իրավունքը։[[3]](#footnote-3)

Վերը ներկայացվածից զատ, ՀՀ սահմանադրական դատարանը բազմիցս անդրադրաձել է դատական պաշտպանության իրավունքին։ Օրինակ, 2011 թվականի փետրվարի 8-ի թ ՍԴՈ-936 որոշման 5-րդ կետում Սահմանադրական դատարանը գտել է, որ սահմանադրորեն նախատեսված է խախտված իրավունքների ու ազատությունների դատական պաշտպանության (դրա արդյունավետության) երաշխավորման առանձնահատուկ այնպիսի ինստիտուտ, ինչպիսին վերադաս դատարանի կողմից դատական ակտի վերանայման՝ անձի իրավունքն է (դատական բողոքարկումը (Սահմանադրության 20-րդ հոդվածի 3-րդ մաս))։ Ըստ դատարանի՝ վերջինս նաև անձի իրավունքների դատական պաշտպանության և արդար դատաքննության իրականացման խնդրում պետության առաջնային պարտականություն է՝ որոշակի ընթացակարգի, այդ թվում՝ դատական հնարավոր սխալների ուղղման միջոցով արդարադատության նպատակների իրագործումը։

Իր մեկ այլ՝ 2007 թվականի նոյեմբերի 28-ի ՍԴՈ-719 որոշմամբ Սահմանադրական դատարանն արտահայտել է դիրքորոշում առ այն, որ բողոքարկման ինստիտուտի ողջ տրամաբանությունն՝ ընդհանրապես, և արդարադատության համակարգի ներսում՝ մասնավորապես, հանգում է նրան, որ մի օղակի ապօրինի վարքագծի վիճարկումը հասցեագրված լինի բացառապես վերադաս ատյանին։

Ավելին, անդրադառնալով համանման խնդրի, Սահմանադրական դատարանը 2016 թվականի թիվ ՍԴՈ-1314 որոշմամբ նշել է, որ դատավարական իրավունքի նորմերի խախտմամբ դատական ակտ կայացնելու հավանականությունը բացառելու համար (Վարչական դատավարության օրենսգրքի 152-րդ հոդվածում թվարկված կամ համանման ակնհայտ որոշ այլ դեպքերում) օրենսդիրը գործով ըստ էության ակտի բողոքարկման հնարավորություն նախատեսելով՝ լրացուցիչ երաշխիքներ կապահովեր հավաքների անցկացման ազատության իրավունքի դատական պաշտպանության նկատմամբ հանրային առավել բարձր վստահություն ապահովելու և ՀՀ Սահմանադրության 44-րդ հոդվածում ամրագրված սկզբունքների իրացման առավել ամբողջական նախադրյալներ նախատեսելու ուղղությամբ:

Այսպիսով, իրավունքների պաշտպանության շարքում առանձնացնելով դատարանների դերը, դատական պաշտպանության իրավունքը համարելով մարդու անօտարելի և կարևորագույն իրավունքներից մեկը, հարկ է ևս մեկ անգամ ընդգծել այն առաքելությունը, որն իրագործում է դատական վերանայման ինստիտուտը։ Անհրաժեշտ է ստեղծել այնպիսի գործուն մեխանիզմներ, որոնք կվերացնեն դատական պաշտպանության իրավունքի իրացման խոչընդոտները։ Ելնելով վերոգրյալից՝ կարող ենք փաստել, որ վերադաս դատարանի կողմից գործն ըստ էության լուծող դատական ակտի վերանայման հնարավորությունը կարևոր երաշխիք է դատական պաշտպանության իրավունքի լիարժեք իրականացման համար, որը նաև երաշխավորում է անձի հիմնարար իրավունքների պաշտպանությունը և իրականացումը:

1. Այսուհետ՝ Օրենսգիրք [↑](#footnote-ref-1)
2. Տե՛ս 2008 թվականի մայիսի 27-ի ՍԴՈ-754 և նույն թվականի հոկտեմբերի 8-ի ՍԴՈ-765 որոշումները։ [↑](#footnote-ref-2)
3. Տե՛ս «ՀՀ սահմանադրության մեկնաբանություններ»/ ընդհանուր խմբագրությամբ Գ․ Հարությունյանի,

Ա․ Վաղարշյանի․- Եր․։ «Իրավունք» 1086 էջ, էջ 208։ [↑](#footnote-ref-3)